बरेली, जेएनएन। हजियापुर में झोलाछाप के बाद मंगलवार को रामनगर ब्लॉक का एक युवक कोरोना पॉजिटिव पाया गया है। वह अपने चचेरे भाई के साथ अंगूर के ट्रक में छिपकर मुंबई से घर लौटा था। हालांकि, उसके भाई में संक्रमण नहीं पाया गया। बताया जा रहा है कि मुंबई में युवक के चाचा को कोरोना से संक्रमित पाया गया था। दोनों उनके संपर्क में रहे थे। जिसके बाद दोनों किसी तरह से फलों से लदी गाड़ी में छिपकर बरेली भाग आए थे।

रामनगर ब्लॉक के गांव शहबाजपुर सुपल्ली में रहने वाला 20 वर्षीय युवक मुंबई के नागपाड़ा इलाके में फल और जूस का ठेला लगाता है। वह और उसका चचेरा भाई कुछ दिन पहले चोरी-छिपे एक अंगूर के ट्रक में बैठ गए। ट्रक ने उन्हें रविवार रात डेलापीर सब्जी मंडी में उतारा। वहां से दोनों सोमवार सुबह घर पहुंचे। लोगों को पता चला तो उन्होंने एसडीएम और फिर डीएम को फोन कर सूचना दी। इस पर पुलिस के साथ स्वास्थ्य विभाग की टीम दोनों को एंबुलेंस से उठाकर सामुदायिक स्वास्थ्य केंद्र (सीएचसी) पर ले आई। वहां स्क्रीनिंग में उनमें कोई लक्षण नहीं दिखाई दिए। बावजूद इसके डॉक्टर ने उन्हें तीन सौ बेड के अस्पताल में जांच को भेज दिया। फ्लू कॉर्नर में दोनों का सैंपल लेकर उन्हें क्वारंटाइन वार्ड में भर्ती कर दिया गया। मंगलवार शाम को आई रिपोर्ट में 20 वर्षीय युवक कोरोना संक्रमित पाया गया, जबकि उसका चचेरे भाई की रिपोर्ट निगेटिव आई।

सक्रिय हुई स्वास्थ्य विभाग की टीम

युवक के पॉजिटिव आते ही स्वास्थ्य विभाग की टीम उसके गांव पहुंच गई। वहां तुरंत सैनिटाइजेशन कराया गया। पता चला कि युवक वहां करीब चार घंटे रुका था। इस दौरान उसके संपर्क में आए घरवालों समेत अन्य रिश्तेदारों को क्वारंटाइन किया गया। उनका सैंपल लेकर जांच कराई जाएगी। विभाग ने वहां एक किलोमीटर दायरे को कंटेनमेंट जोन बना दिया है।

मुंबई में संक्रमित पाया गया था चाचा

गांव वालों के मुताबिक, संक्रमित युवक के मुंबई में रहने वाले एक चाचा में भी कोरोना संक्रमण पाया गया है। पुष्टि होने के बाद वहां स्वास्थ्य विभाग ने उन्हें भर्ती कर लिया। उसी दौरान युवक अपने चाचा के संपर्क में आया था।

चार दिन से घर में छिपा है दूसरा चाचा

गांव वालों के मुताबिक, संक्रमित पाए गए युवक का दूसरा चाचा भी चार दिन पहले मुंबई से आया है। परिजनो के अलावा गांव के जिम्मेदार लोगों ने भी इस बात को अभी तक छिपाए रखा है। उसकी अभी तक जांच नहीं कराई है। इससे गांव में संक्रमण फैलाने की आशंका है।

युवकों ने किया था स्वास्थ्य टीम को गुमराह

मुंबई से ट्रक में बैठकर चोरी-छिपे गांव पहुंचे चचेरे भाइयों ने जांच करने आई स्वास्थ्य विभाग की टीम को भी गुमराह किया था। पहले दोनों ने दिल्ली से आने की बात स्वास्थ्य विभाग के रजिस्टर में लिखवाई थी, फिर उसके बाद बताया कि मुंबई से आए है। युवकों के पता बदलने पर रामनगर चिकित्सा प्रभारी अजय कुमार को उन पर शक हो गया। जिस पर उन्होंने दोनों को घर से एंबुलेंस में बुलवाकर सैंपल के लिए 300 बेड के अस्पताल भेजा था। जांच में उनका शक सही निकला और एक युवक पॉजिटिव पाया गया।

संपर्क में आने वालों की तलाश शुरू

जिला सर्विलांस अधिकारी डॉ. रंजन गौतम ने बताया कि मुंबई से ट्रक में बैठकर आए एक युवक में कोरोना संक्रमण पाया गया है, जबकि उसका चचेरा भाई निगेटिव है। संक्रमित युवक को क्वारंटाइन वार्ड से बिथरीचैनपुर के कोविड अस्पताल भेजा जा रहा है। उसके भाई को वही क्वारंटाइन रखा जाएगा। युवक के संपर्क में आने वालों की तलाश शुरू कर दी है। सभी का सैंपल लेकर जांच की जाएगी।

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस